ועדת הכלכלה, כנסת 18, פרוטוקול מספר 270, 2010-06-27 09:30

אופיר אקוניס: בוקר טוב ושבוע טוב.

אופיר אקוניס: אנחנו מתחילים סדרה של ישיבות שיתקיימו עד השעה 3:00 אחר הצהרים כאשר חלק מהנוכחים ממשיכים אתנו וחלק לא.

אופיר אקוניס: הגברת ראובני, בהמשך השבוע ניפגש לעוד מספר נושאים שיועלו היום על סדר היום.

אופיר אקוניס: ביקשתי אתמול בלילה ממנהלת הוועדה להעלות בכל זאת על סדר היום את נושא רוכבי האופניים.

אופיר אקוניס: אחרי שבת, אני לא מבין מה הולך כאן.

אופיר אקוניס: אני פשוט לא מבין.

אופיר אקוניס: יש חוקים, יש תקנות, ואני לא מבין מה הולך.

אופיר אקוניס: לתומי נסעתי אתמול בכביש, באמצע הכביש חבורה של רוכבי אופניים שנוסעת לא בזהירות ולא בצורה שהיא על פי כללי הדרך.

אופיר אקוניס: מה כללי הדרך בכלל?

אופיר אקוניס: האם הם יודעים את כללי הדרך?

אופיר אקוניס: האם אנחנו יודעים את כללי הדרך?

אופיר אקוניס: אנחנו יודעים את כללי הדרך.

אופיר אקוניס: נמצאים כאן גם נציגים ממשטרת ישראל.

אופיר אקוניס: אני אומר את הדברים עם כל הצער על הטרגדיות האחרונות שקרו וזה צער עצום, עמוק וגדול.

אופיר אקוניס: הציבור צריך לדעת, גם הנוסעים ברכבים וגם הרוכבים על אופניים.

אופיר אקוניס: אם צריך לשים להם אפודים זוהרים, צריך לשים להם אפודים זוהרים.

אופיר אקוניס: לכן ביקשתי להעלות על סדר היום את הנושא ביום שלישי.

אופיר אקוניס: אנחנו מתחילים בתקנות התעבורה (תיקון מס'), התש"ע-2010, בדבר חיוב נהגים בדיקות ראייה, רשיון נהיגה בטרקטורון ובאופנוע כבד, פטורים מחובת קורס רענון, רישום רכב לימוד נהיגה על ידי חברות החכר.

עוזי יצחקי: ליסינג.

עוזי יצחקי: זאת המילה שנתנה האקדמיה ללשון העברית.

אופיר אקוניס: פעם ראשונה אני נתקל בזה.

עוזי יצחקי: דרך אגב, זה גם ביוזמה של משרד התחבורה שפנה לאקדמיה.

אופיר אקוניס: עוזי, אתה רוצה להציג את התקנות?

עוזי יצחקי: כן.

עוזי יצחקי: אני אתחיל בבדיקות רפואיות ואני אתן את הרקע.

אופיר אקוניס: קראתי אתמול בלילה את התקנות, אחרי שחזרתי בשלום מטיוליי ברחבי הארץ, וגם רוכבי האופניים שלידי חזרו בשלום, והן כתובות בשפה מאוד לא ברורה.

אופיר אקוניס: יש כאן אפליה לתקנה זו ותקנה זו.

אופיר אקוניס: תסביר לנו את הדברים בצורה בהירה כדי שכל הנוכחים כאן יבינו, ואז נאשר אותן או נדון בהן.

עוזי יצחקי: אתן בקצרה את הרקע.

עוזי יצחקי: לפני כשנתיים יזמנו פרוייקט לגיבוש המלצות של מדיניות וקביעת קריטריונים רפואיים לנהגים בסיכון רפואי.

עוזי יצחקי: השקענו בזה לא מעט כסף, בחרנו את המרכז הלאומי לחקר טראומה ורפואה דחופה, מה שנקרא מכון גרטנר למדיניות ומינהל רפואי, כי באמת רצינו לראות מה קיים בעולם לגבי הקריטריונים לנהיגה של אוכלוסיות בסיכון בהיבט רפואי וזאת במטרה לרענן ולעדכן את הקריטריונים.

עוזי יצחקי: אנחנו הגדרנו מספר תחומים לעבודה ואלה הם ראייה, שהיום נדבר על זה, שבץ מוחי, מחלות לב וסוכרת.

עוזי יצחקי: לגבי כל התחומים, למעט ראייה – שבץ מוחי, מחלות לב וסוכרת – יוציא המכון הרפואי, והוציא כבר, נהלים מעודכנים לרופאים לגבי חובת הדיווח, מה לדווח לגבי נהגים שעברו את אותן מחלות.

עוזי יצחקי: לגבי הראייה - עוד מעט אני אתן לדוקטור גור-אריה, סגן מנהל המכון הרפואי לבטיחות בדרכים במשרד הבריאות, לפרט יותר את העבודה – הגענו למסקנה שנדרש לתקן תקנה לגבי נהגים מעל גיל ארבעים בעת חידוש רשיון הנהיגה, ואני אזכיר לכבוד היושב ראש שבקדנציה הקודמת אישרו לנו להאריך רשיון נהיגה כל עשר שנים, כמו שנהוג במדינות רבות בעולם, דבר שחוסך טרחה.

אופיר אקוניס: אם אינני טועה, זה צמוד לתאריך יום ההולדת.

עוזי יצחקי: נכון.

עוזי יצחקי: זה דבר שחוסך טרחה גם לאזרחים וגם מקל מאוד על תקציב וקופת המדינה.

אופיר אקוניס: מתי תהיה הבדיקה?

עוזי יצחקי: בעת חידוש רשיון הנהיגה, כל עשר שנים לאחר גיל ארבעים, יידרש הנהג לבדיקת עיניים.

עוזי יצחקי: זה בדיוק מה שאומרת התקנה.

עוזי יצחקי: לגבי העבודה שנעשתה.

עוזי יצחקי: נבדקו המלצות של ועדות מקצועיות בעולם, מחקרים שבחנו את הקשר בין לקות הראייה למעורבות בתאונות דרכים, קריטריונים במדינות שונות, נבנה חומר רקע ובסוף כל עבודה של כל תחום ותחום, נערך כנס הסכמה עם המומחים בארץ כדי להגיע להסכמות.

עוזי יצחקי: כך גם נעשה לגבי הנושא של לקות ראייה וזה מה שאנחנו מביאים היום.

עוזי יצחקי: אני רוצה לציין נקודה מאוד חשובה שחייבים לזכור אותה.

עוזי יצחקי: לפני שלושה שבועות, ב-31 במאי השנה, פורסם תיקון לתקנות על פי עבודה שאנחנו עשינו ובדיקות רפואיות לנהגים שונו, להבדיל ממה שכתוב כאן בדברי ההסבר.

עוזי יצחקי: כדי להקל על הציבור ולעשות גם דברים שהם קשורים לעכשיו, ובעיקר מדובר בגידול בתוחלת החיים, הן של נשים והן של גברים בארץ ובעולם, בדיקות רפואיות לנהגים שהיום הן מגיל 65, כל שנתיים, אנחנו עושים אותן והתקנות כבר תוקנו, מגיל שבעים, כל חמש שנים, עד גיל שמונים ובגיל שמונים כל שנתיים.

עוזי יצחקי: עד גיל שבעים, אין בדיקות רפואיות אלא כל עשר שנים.

עוזי יצחקי: מגיל שבעים, בדיקות כל חמש שנים.

אופיר אקוניס: אם כן, מגיל שבעים כל חמש שנים.

עוזי יצחקי: כן.

עוזי יצחקי: מגיל שמונים, כל שנתיים.

עוזי יצחקי: עד עכשיו נערכו הבדיקות מגיל 65 כל שנתיים.

אופיר אקוניס: איפה נעשית הבדיקה הזאת?

אופיר אקוניס: בקופת חולים?

עוזי יצחקי: בדיקת הראייה?

אופיר אקוניס: כן.

עוזי יצחקי: הבדיקות הרפואיות, אלה בדיקות כלליות ובדיקות עיניים והן בוצעו על ידי רופאי משפחה וכמובן האופטומטריסטים, וזה ידווח בטופס למשרד התחבורה.

עוזי יצחקי: כאן אנחנו מדברים אך ורק על בדיקות העיניים.

אופיר אקוניס: בדיקות העיניים הן בתשלום כלשהו?

עוזי יצחקי: כן.

עוזי יצחקי: זה יבוצע בתשלום באופטיקות השונות.

עוזי יצחקי: אני לא רואה אותו כאן, אבל הייתה לנו הסכמה עם איגוד האופטומטריסטים בישראל, מר עדי מרקוביץ.

אופיר אקוניס: מה ההסכמה?

עוזי יצחקי: ביום חמישי בערב התקשרתי לוודא שהוא מגיע אבל מאחר שהוא מגיע מבאר שבע, יכול להיות שהוא תקוע בכביש.

עוזי יצחקי: יש לנו הסכמה אתם.

עוזי יצחקי: כיום נהוג לקחת בממוצע לבדיקה חמישים שקלים.

עוזי יצחקי: אנחנו דיברנו על כך שהבדיקה לא תעלה על ארבעים שקלים ותנוע בין 15 ל-40 שקלים, ואנחנו נוודא שבאמת אין כאן חריגה מעל המחיר הזה.

אופיר אקוניס: איך תוודאו?

אופיר אקוניס: איזה כלי יש לכם לוודא?

עוזי יצחקי: זה מחיר מומלץ שאנחנו נפרסם אותו לציבור.

עוזי יצחקי: אנחנו בקשר טוב עם איגוד האופטומטריסטים ונדאג לוודא שאכן כך הדברים.

עוזי יצחקי: אם יש שאלות לגבי התקנה או לגבי העניין המקצועי, נמצאים כאן הגורמים הרלוונטיים.

אלכסנדר גור-אריה: אני מהמכון הרפואי לבטיחות בדרכים, גוף של משרד הבריאות שעוסק בקביעת כשירות נהיגה לכל מיני סוגי נהגים ברכב פרטי, נהגים עם מגבלות רפואיות.

אלכסנדר גור-אריה: אנחנו עוסקים בקביעת כשירות נהיגה לרכב פרטי ורכב ציבורי, לפי תקנות התעבורה.

אלכסנדר גור-אריה: במכון גרטנר נעשתה עבודה טובה מבחינת הדמוגרפיה והתברר שלנהגים עם לקות ראייה יש סיכוי יותר גבוה – בין 27 עד 56 אחוזים – למעורבות בתאונות דרכים.

אלכסנדר גור-אריה: זה ממוצע.

אלכסנדר גור-אריה: לנהגים שמרכיבים משקפיים או עדשות, המעורבות בתאונות דרכים בזמן נהיגה היא 17 אחוזים.

אלכסנדר גור-אריה: בקרב גילאי שבעים פלוס, הסיכוי להיות מעורב בתאונת דרכים עומד על 23 אחוזים.

אלכסנדר גור-אריה: המספרים מדברים בעד עצמם ולכן אנחנו בכל זאת הגענו למסקנה שצריך לשנות מעט את הקריטריונים שלנו, במיוחד שהקריטריונים הללו מבוססים על ליקוי או על שינוי בחדות ראייה, בשדה ראייה, ראייה בעין אחת וכפל ראייה.

אלכסנדר גור-אריה: הבדיקות בדרך כלל נעשות על ידי אופטומטריסט, עד עכשיו הן נעשו במכשיר מיוחד שנקרא טיטמוס, באמצעותו אפשר לבדוק את כל הדברים, ובמקרים מסוימים, כאשר האופטומטריסט לא מוסמך ולא יכול לגלות משהו, הבדיקה נעשית על ידי רופא עיניים.

אלכסנדר גור-אריה: כפי שעוזי אמר, הגענו למסקנה שצריך לשנות את התחנות של בדיקות הראייה מגיל ארבעים עד שישים, עשר שנים, מעל גיל שבעים כל חמש שנים, ומגיל שמונים כל שנתיים.

אלכסנדר גור-אריה: אני רוצה להבדיל בין רכב פרטי לרכב ציבורי כאשר כל מה שאמרתי עד עתה אמור לגבי רכב פרטי.

אלכסנדר גור-אריה: ברכב ציבורי, מגיל ארבעים עד חמישים ייערכו בדיקות כל עשר שנים, מגיל שישים עד שבעים כל חמש שנים, מגיל שבעים כל שנתיים ומגיל שמונים כל שנתיים.

אלכסנדר גור-אריה: אני רוצה לחדד את הדברים ולומר שציבור המבוגרים השתנה.

אלכסנדר גור-אריה: תוחלת החיים עולה והאיכות היא יחסית טובה.

אלכסנדר גור-אריה: יש הרבה אנשים שבגיל 85 הם רוצים להמשיך לעבוד, הם רוצים להמשיך להתפרנס ובטח לנהוג.

אלכסנדר גור-אריה: גם לזה אנחנו צריכים להתייחס.

אלכסנדר גור-אריה: יש עוד דבר אחד חשוב מאוד.

אלכסנדר גור-אריה: משרד הבריאות בקרוב מאוד יוציא תקנות מסוימות.

אלכסנדר גור-אריה: יש דיווח רפואי שנקרא דיווח 12ב' לתקנות התעבורה.

אלכסנדר גור-אריה: דיווח 12ב' לתקנות התעבורה מחייב רופא למישהו שעבר את גיל 16 ובמבט של רופא מהווה סכנה לעצמו ולזולת מבחינת הנהיגה שלו, כך שהוא חייב לדווח למשרד הרישוי ולמשרד הבריאות.

אלכסנדר גור-אריה: כרגע זה רק נוגע לרופאים.

אלכסנדר גור-אריה: בזמנו ניסינו לעשות את זה לעובדים סוציאליים, לתרפיסטים, אבל זה לא צלח.

אלכסנדר גור-אריה: עכשיו בדרך יש נוהל מיוחד על דיווח מאופטומטריסטים.

אלכסנדר גור-אריה: זאת אומרת, בתוך עשר שנים אלו, אם נהג מגיע לאופטומטריסט והוא רואה שחדות הראייה שלו לא לפי תקן, הוא חייב לדווח על כך.

אלכסנדר גור-אריה: זה ייתן לנו תמיכה מסוימת, כך שלא נפספס נהגים מסוכנים.

אלכסנדר גור-אריה: בסופו של דבר, הטבלה עליה דיברנו, עוזי התייחס אליה, אנחנו מאוד תומכים בה כי לפי דעתי זה גם יעזור לציבור וגם יכול להוריד את כמות תאונות הדרכים במדינת ישראל.

אופיר אקוניס: תודה.

אופיר אקוניס: אני רואה עוזי שתחילת התקנות היא שישים ימים מיום פרסומן וכדומה.

אופיר אקוניס: יש חלק שהן שלושים ימים מיום הפרסום.

אופיר אקוניס: לגבי המחירים שצריכים לשלם, אני מציע שתקיימו אכיפה מסודרת של הדבר הזה ותגיעו להסדרים ובתום שנה מיום תחילת התקנות תחזרו לכאן ותדווחו.

אופיר אקוניס: אם צריך להכניס את המחירים לפיקוח, נעשה זאת.

עוזי יצחקי: מקובל.

אופיר אקוניס: לסמוך על רצונם הטוב של האנשים שהגעתם אתם להסדר ובכלל לא נמצאים כאן ולא יכולים לאשר את ההסכם שלכם או את ההבנה שלכם, זה בסדר, אבל אני מציע שנעשה סיכום כזה.

אופיר אקוניס: מנהלת הוועדה ודאי תדאג להעלות את זה בעוד כשנה וקצת כדי לבדוק את ההסדר הזה אליו הגעתם ואת המחירים.

לאה ורון: אני אעשה מעקב.

אופיר אקוניס: המחיר נע בין 15 ל-40 שקלים.

עוזי יצחקי: על כך יש לי אתם סיכום כתוב.

אופיר אקוניס: יפה.

אופיר אקוניס: שמור את המסמכים הזאת ונראה מה קורה בפועל.

ניר ימין: יש לי שאלה לדוקטור גור אריה.

ניר ימין: אני רוצה לוודא שהבנתי.

ניר ימין: ההמלצות לחייב נהגים מעל גיל ארבעים לעבור כל עשר שנים בדיקות ראייה כתנאי לחידוש הרשיון, מתבססות על זה שיש איזושהי ירידה בחדות הראייה או בשדה הראייה.

ניר ימין: אני מניח שזה כך כי אחרת לא היו המלצות כאלה.

אלכסנדר גור-אריה: כן.

ניר ימין: האחוזים שדיברת עליהם, למשל ה-23 אחוזים מעל גיל שבעים מהווים שיעור מעורבות גבוה יותר ביחס ליתר האוכלוסייה?

ניר ימין: כלומר, ביחס לאוכלוסייה צעירה יותר.

אלכסנדר גור-אריה: לא.

ניר ימין: או שאלה 23 אחוזים לעומת נגיד 15 אחוזים של כלל האוכלוסייה.

אלכסנדר גור-אריה: בסטטיסטיקה מדובר רק על גיל שבעים פלוס ולא מדובר על כל האוכלוסייה.

ניר ימין: כמה אחוזים של מעורבות בתאונות דרכים בקרב יתר האוכלוסייה?

אלכסנדר גור-אריה: אין לי כאן נתונים מדויקים, אבל אמרתי לך שבסופו של דבר לקות ראייה לנהגים, בין 26 עד 56 אחוזים בכל האוכלוסייה.

ניר ימין: בכלל האוכלוסייה.

אלכסנדר גור-אריה: בכלל האוכלוסייה, מעורבות בתאונות דרכים.

ניר ימין: בקבוצות האלה שאתם מציעים לחייב בבדיקות יותר תכופות, בכמה אחוזים ליקויי הראייה שלהם גבוהים יותר?

אלכסנדר גור-אריה: תהיה חובת דיווח אלינו של אופטומטריסט.

אלכסנדר גור-אריה: יש חידוש רשיון.

אלכסנדר גור-אריה: אנחנו עומדים בקשר הדוק עם משרד התחבורה.

ניר ימין: יכול להיות שלא הסברתי את עצמי טוב.

ניר ימין: אני שואל בכמה אחוזים שיעור המעורבות של הנהגים האלה, נניח מעל גיל ארבעים או נהגים מקצועיים עד גיל שישים, גבוה יותר ביחס לשיעור המעורבות של יתר הנהגים?

אלכסנדר גור-אריה: עד עשרים אחוזים.

ניר ימין: יותר גבוה.

אלכסנדר גור-אריה: כן.

אלכסנדר גור-אריה: יותר גבוה.

אלכסנדר גור-אריה: בסופו של דבר המעורבות בתאונות דרכים בגלל המחלות, למרות שאני עובד במכון רפואי לבטיחות בדרכים וזה מקום העבודה שלי, אני רוצה לומר לך שיש סיכוי מאוד מאוד נמוך שבן אדם יקבל התקף לב בזמן נסיעה.

אלכסנדר גור-אריה: במקום הראשון, לפי דעתי, לפי הסטטיסטיקה, נמצאת הראייה ואת זה צריך לחדד ולעשות משהו במשרד התחבורה ובמכון גרטנר, דבר בו אנחנו תומכים.

אופיר אקוניס: תודה רבה לך.

חוה ראובני: תקנות התעבורה (תיקון מס'), התש"ע-2010

חוה ראובני: 1.

חוה ראובני: תיקון תקנה 173 בתקנה 173(א)(1) לתקנות התעבורה, התשכ"א-1961 (להלן – התקנות העיקריות) אחרי "תקנה 196" יבוא "(א) או (ב)".

חוה ראובני: תקנה זו היא תיקון ניסוחי בלבד לצורך התיקון בתקנה 196.

חוה ראובני: תקנה 173 היא התקנה שמסדירה את משך תקופת הרשיון וכיום היא אומרת שכל מי שחייב בדיקות רפואיות, יורדת תדירות הבדיקה שלו לפי מועד הבדיקות והוא לא יקבל רשיון לעשר שנים.

חוה ראובני: אנחנו רוצים לשנות את הניסוח באופן שלגבי מי שחייב בבדיקות ראייה בלבד, לא יחול שינוי והוא ימשיך להיות בחידוש רשיון אחת לעשר שנים ולכן התקנה שמצמצמת את אורך הרשיון תפנה רק ל-196(א( ו-(ב) שעוסק בבדיקות הרפואיות הכוללות ולא ל-196ב(1) שעוסק בבדיקות הראייה.

אופיר אקוניס: בסדר.

אופיר אקוניס: יש הערות לסעיף?

אופיר אקוניס: אין.

אופיר אקוניס: הסעיף אושר.

ניר ימין: אולי כדאי לקרוא את תקנה 5 שמתייחסת ומשלימה את תקנה 1.

חוה ראובני: כן.

אופיר אקוניס: אני לא אשאל כל פעם מי בעד ומי נגד, כי אני לבד אבל אני אומר אם הסעיף אושר או לא אושר.

אופיר אקוניס: אם יש לך הערות לפני שאני אומר שהסעיף אושר, תאמר אותן.

ניר ימין: כדאי להזכיר, עורכת הדין ראובני, לגבי התחילה של התקנה הזא, שאתם מתכוונים שהתחילה שלה יהיה ב-1 בינואר 2011.

חוה ראובני: כן.

חוה ראובני: נכון.

חוה ראובני: למרות מה שנכתב כאן, שאלה שישים ימים וזה מה שרצינו כאשר הגשנו את התקנה הזאת לראשונה לכנסת, לפני למעלה משנתיים, הרי שהיום לאור השינוי בגיל הבדיקות הרפואיות הכולל שכבר פורסם ואמור להיכנס לתוקף ב-1 בינואר 2011 ולאור העובדה שאנחנו בונים תהליך מחשובי באופן שהבדיקות האלה ייערכו, ואולי מר יצחקי לא הזכיר את זה, לא בטפסים ידניים אלא תהיה אפשרות לעשות בדיקות שישודרו באופן ממוחשב ישירות לרשות הרישוי, וזה תהליך שבניית התוכניות שלו תיקח מעט זמן.

חוה ראובני: ליישר קו, שני הדברים האלה ייכנסו לתוקף ב-1 בינואר 2011.

אופיר אקוניס: איפה זה ייאמר?

ניר ימין: בסעיף התחילה.

חוה ראובני: זה יבוא בסעיף התחילה.

אופיר אקוניס: בסדר.

חוה ראובני: אם היושב רוצה, לא נקרא לפי הסדר אלא נעבור לתקנה 5 ונעשה את כל הנושא של בדיקות הראייה בבת אחת ואחר כך נעבור לנושאים אחרים.

אופיר אקוניס: למה זה לא בנוי לפי הסדר?

חוה ראובני: כי זה לפי סדר התקנות בקובץ התקנות ולא לפי סדר עניינים.

אופיר אקוניס: בסדר.

חוה ראובני: אני מדלגת לתקנה 5.

אופיר אקוניס: אני מסב את תשומת לב כולם שאנחנו מדלגים לתקנה 5.

חוה ראובני: זאת תקנה 5 בנוסח ששלחתי לכנסת בשבוע שעבר ו-4 בנוסח שהוגש במקור.

חוה ראובני: 5.

חוה ראובני: תיקון תקנה 196.

חוה ראובני: בתקנה 196 לתקנות העיקריות – (1) אחרי תקנת משנה (ב) יבוא: "(ב1) בעל רשיון נהיגה חייב לעבור בדיקות ראייה כאמור בתקנות 198 עד 201ג בכל פעם בה הוא מחדש את רשיון הנהיגה שלו אחרי שמלאו לו 40 שנה, כל עוד אין הוא חייב בבדיקות רפואיות לפי תקנות משנה (א) או (ב), לפי העניין".

חוה ראובני: (2) בתקנת שמנה (ג), במקום הרישא עד "(א) ו-(ב), יבוא "על בדיקות כאמור בתקנה זו".

חוה ראובני: (3) בתקנת משנה (ד), במקום המילה "רפואיות" יבוא "כאמור בתקנה זו".

חוה ראובני: כאן אנחנו גם מתיישרים על התוצאות של הבדיקה, היה והן לא תקינות, שזאת המשמעות של אי חידוש הרשיון לפי העניין.

חוה ראובני: מי שנמצא שהראייה שלו לא עומדת בתקן, הראייה כפי שקבוע בתקנות.

חוה ראובני: אגב, תקן הראייה הוא לא עניין של שיקול דעת הרופא, מתאים או לא מתאים, אלא יש אמות מידה אובייקטיביות שקבועות בתקנות התעבורה, ואלה תקנות 198 עד 201ג.

ניר ימין: תקנות 198 עד 201ג, הרישא של תקנה (ב1) המוצעת אומרת "בעל רשיון נהיגה חייב לעבור בדיקות ראייה כאמור באותן תקנות", אבל לא כל התקנות מתייחסות לבדיקות ראייה אלא חלק מהן הן למשל חוסר עדשה, עדשה מושתלת, עיוורון לילה.

ניר ימין: אני חושב שרק 198 מתייחס לחדות הראייה ו-199 לשדה הראייה, אבל יתר התקנות שמפנים אליהן, הן אולי סטנדרט שהנהג צריך לעמוד בו, אבל זאת לא בדיקה שהוא צריך לעמוד בה.

ניר ימין: זה אם אני קורא את התקנה נכון.

חוה ראובני: למשל, תקנה 200, הזכות להסתייע במשקפיים או בעדשות מגע.

חוה ראובני: אם אני בלי המשקפיים, אני לא עומדת בתקן ראייה אבל גם יש כללים לגבי המשקפיים.

חוה ראובני: אלה גם דברים שצריכים להיבדק כולם.

חוה ראובני: יש כאן סטנדרטים.

חוה ראובני: מבקש רשיון נהיגה, אם יש לו חוסר עדשה, יש לזה תוצאה אחת.

חוה ראובני: בוודאי דוקטור גור אריה יוכל להרחיב טוב ממני, אבל אלה כולן אמות מידה של כושר ראייה ויכולת ראייה, דברים שצריכים להיבדק.

ניר ימין: הכל נבדק במסגרת אותה בדיקת ראייה?

ניר ימין: אלה לא סטנדרטים שאמורים לחול תמיד?

ניר ימין: אם למשל אני צריך להרכיב עדשה או לא להרכיב עדשה.

חוה ראובני: יש לפעמים שינויים ואלה דברים שנבדקים.

ניר ימין: לשיטת

ניר ימין: כם צריך להפנות לכל התקנות האלה.

חוה ראובני: לא כולם ייבדקו אצל אופטומטריסט, אבל אם אופטומטריסט מוצא ליקוי, יכול להיות שהוא יפנה למכון הרפואי לבטיחות בדרכים והמכון הרפואי לבטיחות בדרכים יעמיק את הבדיקה ויש דברים שייבדקו שם.

ניר ימין: אני מבין שפסקאות (2) ו-(3), הן רק עניין ניסוחי.

חוה ראובני: כן.

אופיר אקוניס: הסעיף מקובל על כולם?

אופיר אקוניס: תקנה 5 – אושרה

חוה ראובני: אני חוזרת לתקנה 2. 2.

חוה ראובני: תיקון תקנה 179 בתקנה 179(4) לתקנות העיקריות, בסופה יבוא: "אם ניתן היתר מאת רשות הרישוי לפי תקנה 190".

חוה ראובני: נתבקשנו על ידי בתי הספר לטרקטורים, על ידי המרכז החקלאי, ומשרד התחבורה הסכים לזה, להפריד בין רשיון הנהיגה לטרקטורון לבין רשיון הנהיגה לטרקטור ולגזור את הפרק של טרקטורון החוצה להכשרה נפרדת כיוון שזה עורר קשיים רבים בהכשרת נהגי הטרקטורים.

אופיר אקוניס: לטרקטורונים דרוש רשיון מיוחד?

חוה ראובני: זה ידרוש היתר.

חוה ראובני: כאן אנחנו מדברים על מי שאין לו רשיון נהיגה לרכב פרטי.

אופיר אקוניס: יש לי רשיון 2, רגיל, אני יכול לנהוג על טרקטורון?

חוה ראובני: כן.

חוה ראובני: אנחנו אומרים מי שאין לו פרטי.

אופיר אקוניס: זה הדבר המדהים.

אופיר אקוניס: כמו שבצבא מישהו מגיע והוא מוכשר להיות נהג טנק, אבל אין לו בכלל רשיון נהיגה באזרחות.

אופיר אקוניס: זה דבר מדהים.

אופיר אקוניס: יש גם נהג טרקטור שאין לו רשיון נהיגה רגיל.

חוה ראובני: כן.

אופיר אקוניס: לכן עשיתם את ההפרדה מהטרקטורון.

אופיר אקוניס: זה הגיוני.

חוה ראובני: בגיל 16 אפשר להוציא רשיון נהיגה על טרקטור.

חוה ראובני: כיום רשיון נהיגה על טרקטור כולל גם טרקטורון.

חוה ראובני: אנחנו מבקשים להפריד ביניהם ומי שיש לו רשיון נהיגה על טרקטור בלבד והוא בן 16, 16 וחודשיים, הוא לא יכלול טרקטורון אלא אם כן הוא ילך ויוציא בנוסף היתר לטרקטורון, שזה נעשה באמצעות קורס קצר.

אופיר אקוניס: יש הליך של היתר לטרקטורון בלבד?

אופיר אקוניס: יש היתר לרשיון נהיגה.

אבי קרמר: נכון להיום יש רשיון לטרקטור שכולל בתוכו גם לימוד על טרקטורון ומבחן על טרקטורון.

אבי קרמר: אין פסול בזה שהילדים ידעו.

אבי קרמר: יש כאן איזושהי טענה של הפרדה בגלל לא יודע מה, רצון לא לקנות טרקטורון לשני בתי ספר חקלאיים, או שלושה בתי ספר, אבל זה כרגע לא חשוב לצורך העניין.

אבי קרמר: מי שיש לו רשיון לרכב פרטי, יכול לנהוג על טרקטורון.

אבי קרמר: אלה מגיל 16, רוצים לעשות הפרדה בין טרקטור לבין טרקטורון.

אבי קרמר: זאת אומרת, לגבי מי שרוצה לנהוג בטרקטורון.

אבי קרמר: ראיתי כאן שמדובר על עובדים זרים בכל מיני מקומות שקבעו שהם לא יכולים להגיע לקורס רענון.

אבי קרמר: יש אנשים שמוציאים רשיון רק לטרקטור והשאלה אם הם ידעו להבדיל בין טרקטור לטרקטורון.

אופיר אקוניס: מה זאת אומרת?

אבי קרמר: אני רואה כאן כל מיני דברים אחרים שאלה שנוהגים על טרקטור, שרוצים לתת להם פטור, ונראה את זה בהמשך, ויש אנשים שלא יבחינו בין טרקטור לבין טרקטורון וצריך לוודא שזה יקרה.

אבי קרמר: אדם שיש לו טרקטור והוא נוהג על טרקטורון, זה לא בדיוק אותו מינוח.

אבי קרמר: חלילה שלא ייווצר מצב שאנשים שיש להם רשיון לטרקטור ינהגו בטרקטורון.

חנן אהרן: בזמנו החלפנו בין הטרקטור לבין הטרקטורון, דהיינו, נהג צעיר שרוצה בגיל 16, לפני שהוא מוציא רשיון ל-B, רכב פרטי, הוא עושה רשיון לטרקטור.

חנן אהרן: בזמנו הוספנו גם את הטרקטורון.

חנן אהרן: זאת אומרת, בסיום הקורס לטרקטור, הוא עושה מבחן מעשי לטרקטור ולטרקטורון ואז הוא מקבל רשיון כאשר שניהם בפנים.

חנן אהרן: הייתה בקשה גם מצד הורים שאמרו שהם שולחים את הבן שלהם להוציא רשיון לטרקטור והם לא רוצים שהבן שלהם יקבל בגיל כזה רשיון לטרקטורון כי זה מסוכן בעיניהם והם ביקשו שתיעשה הפרדה.

חנן אהרן: אז אמרנו שהיום זה יהיה אותו הדבר, הוא יבוא לעשות קורס לטרקטור כפי שזה נעשה היום, אלא שמי שירצה באותו מעמד לעשות מבחן על הטרקטורון, יעשה ויקבל רשיון.

חנן אהרן: מי שלא ירצה, יישאר עם הטרקטור.

חנן אהרן: כלומר, אין חובה.

חנן אהרן: הסרנו את החובה.

אופיר אקוניס: בסדר.

יהודה בנצקי: אני מורה נהיגה לטרקטור וטרקטורון.

יהודה בנצקי: לדעתי ההכשרה שעוברים בני ה-16, כמו שהסבירו, כוללת גם את הטרקטור וגם את הטרקטורון.

יהודה בנצקי: ברגע שתהיה הפרדה, ייווצר מצב שבני ה-16 יעשו רשיון לטרקטור בלבד אבל בגיל 17 יעלו על הטרקטורון בלי שעברו כל הכשרה.

אופיר אקוניס: לא, הם יעברו הכשרה של B.

יהודה בנצקי: אבל זה לא כולל הכשרה על טרקטורון.

אופיר אקוניס: אם הם יצטרכו לקבל רשיון נהיגה רגיל, הם יוכלו אוטומטית לנהוג על טרקטורון.

חוה ראובני: זה לא שונה מכל נער בן 17 שלא היה לו רשיון נהיגה על טרקטור קודם.

יהודה בנצקי: מפסידים כאן את ההזדמנות של ההכשרה של בני נוער, של אנשים צעירים.

אופיר אקוניס: אתה טוען שכולם ירצו להרחיב את ההכשרה, וזה בסדר.

חנן אהרן: לעניין טרקטור, אני רוצה להזכיר שיחסית ל-110 אלף נהגים חדשים בשנה ברכב פרטי מדובר על מספר של 3,000 ומשהו נהגים, שזה מספר זניח מאוד.

חנן אהרן: זאת אומרת, לא בזה אני אכשיר את כולם וזה לא ייתן לי את המענה.

חנן אהרן: אנחנו חושבים, ויש כוונה באגף הרישוי, לעשות בדיקה מקצועית בין-משרדית בנושא הטרקטורון.

חנן אהרן: זאת אומרת, לבדוק את כל הנושא הזה, ואם יימצא לנכון שצריך הכשרה גם לבני 18 או 20, נעשה זאת.

ניר ימין: הטענה שמי שיש לו רשיון נהיגה B, כלומר, לרכב פרטי, שהוא לא מספיק מוכשר ולא צריך לתת לו רשיון נהיגה לטרקטורון, היא טענה כללית והיא לא משתנה בעקבות שינוי התקנה הזאת.

אריה כרנדיש: אני מהתאחדות חקלאי ישראל, המרכז החקלאי.

אריה כרנדיש: בהחלט הגענו להסכמה לגבי מה שאמרו אנשי משרד התחבורה ואני שמח על כך.

אריה כרנדיש: בזמנו, כאשר העלינו את הנושא בוועדת הכלכלה של הכנסת, לפני ארבע שנים, סברתי – ואני חוזר על זה עכשיו – שזה נכון יהיה במה שקורה לנו במדינה עם תאונות הדרכים ועם הנפגעים הרבים, שכל מי שרוצה לעלות על טרקטורון, טרקטורון הוא לא רכב פרטי, זאת לא משאית, זה לא אוטובוס, צריך לקבל הכשרה והיתר מהמדינה לנהוג על הכלי הזה שהוא כלי מסוכן ויש אתו הרבה תאונות.

אופיר אקוניס: הכשרה מיוחדת.

אריה כרנדיש: כן.

אריה כרנדיש: בוודאי.

אריה כרנדיש: אותה הכשרה עליה סיכמנו עם משרד התחבורה והוא מקבל אותה בבית הספר לטרקטורים, הוא צריך לקבל כדי לעלות על הכלי הזה שהוא כלי מסוכן ויש אתו הרבה תאונות.

אריה כרנדיש: בעבר הכלי הזה שימש לחקלאות אבל מזמן הוא לא משמש רק לחקלאות אלא תשעים אחוזים מהכלים האלה הם לספורט.

אופיר אקוניס: לשיטתך, אדם שבא לעשות אירוע, צריך הכשרה מיוחדת?

אריה כרנדיש: כן.

אריה כרנדיש: צריך לקבל ויש מקום להכשרה הזאת שהיא לא גדולה אבל היא רצינית, היא חשובה והיא מקצועית מאוד.

אריה כרנדיש: אני חושב שכך נוכל למנוע תאונות דרכים.

אופיר אקוניס: תודה.

אופיר אקוניס: תקנה 2 – אושרה

חוה ראובני: אני עוברת לתקנה 3 שהיא תקנה חדשה שנכנסה בנוסח המתוקן.

חוה ראובני: כאשר קראתי את התקנות לקראת הדיון, הבנתי שבנוסח כפי שנשלח לוועדה – וזאת תקלה שקרתה אצלי - בעצם הוצאנו את מה שלא התכוונו, הוצאת הטרקטורון מ-B, נושא עליו אנחנו מדברים עכשיו.

חוה ראובני: אם אנחנו דורשים היתר ב-179, כפי שזה מנוסח היום, אם לא נעשה תיקון גם ב-180, אז גם ל-B צריך יהיה היתר.

חוה ראובני: לכן הוספנו תיקון לתקנה 180.

חוה ראובני: 3.

חוה ראובני: תיקון תקנה 180 בתקנה 180(א) לתקנות העיקריות, אחרי פסקה (2) יבוא: "(2א) בטרקטורון".

אופיר אקוניס: תודה.

אופיר אקוניס: התקנה אושרה.

ניר ימין: זה כדי להשאיר את המצב כמו שהוא.

חוה ראובני: זה כדי להשאיר את המצב כמו שהוא, ש-B כולל טרקטורון.

אופיר אקוניס: תקנה 3 – אושרה.

אלכסנדר גור-אריה: בכל זאת אני רוצה לחדד את הנושא.

אלכסנדר גור-אריה: הטרקטורון הוא רכב מקצועי או רכב פרטי?

קריאה: בוודאי לא רכב פרטי.

אלכסנדר גור-אריה: בהגדרות הרפואיות אנחנו מחדדים עניין של המקצועי ופרטי, ויש הבדל.

אלכסנדר גור-אריה: אם אני למשל מתייחס למונית ורכב פרטי, מונית היא מונית.

אלכסנדר גור-אריה: בין רכב פרטי למונית יש הבדל בקביעת רשיון הנהיגה, מבחינת חדות הראייה ומבחינת הקריטריונים הרפואיים.

חנניה אפנג'ר: בטרקטורון יש שני מצבים.

חנניה אפנג'ר: הביאו את הטרקטורון לארץ כדי שישמש לעבודה בחקלאות.

חנניה אפנג'ר: כן, יש עדיין חקלאים שמשתמשים בטרקטורון לחקלאות אבל אצלנו בארץ הפכו אותו לכלי בילוי בשעות הפנאי.

חנניה אפנג'ר: לכן הוא קיבל כיוון אחר.

חוה ראובני: במישור המשפטי, אין לנו הבחנה כזאת.

חוה ראובני: 4.

חוה ראובני: תיקון תקנה 190 בתקנה 190 לתקנות העיקריות, בסופה יבוא: "(6) כאמור בתקנה 179(4) אם המבקש היה בעל רשיון נהיגה לפי תקנה 179, סיים קורס נהיגה בטרקטורון לפי תוכנית שאישרה רשות הרישוי ועמד בהצלחה במבחן נהיגה מעשי בטרקטורון".

אופיר אקוניס: תקנה 4 – אושרה עכשיו את מדלגת על תקנה 5 כי כבר קראנו אותה.

חוה ראובני: על תקנה 203 אנחנו מבקשים לדלג כיוון שאנחנו מכינים שינוי מקיף בהכשרה ובבחינות של אופנועים.

חוה ראובני: 6.

חוה ראובני: תיקון תקנה 213 בתקנה 213 לתקנות העיקריות – (1) בתקנת משנה (א), אחרי "בעל רשיון נהיגה" יבוא "למעט מי שהוא בעל רשיון נהיגה לפי תקנה 179, בלבד".

חוה ראובני: (2) בתקנת משנה (ב), בסופה יבוא: "על אף האמור בתקנת משנה זו, רשאית רשות הרישוי לפטור בעל רשיון נהיגה מנוכחות בהשתלמות אם שוכנעה כי אין הוא מסוגל להשתתף בה עקב מגבלה גופנית או כי אין הוא מבין את השפות בהן היא מתקיימת, ובלבד שתורה על תנאים לפטור שיבטיחו כי מי שניתן לו פטור כאמור, ילמד באופן אחר את התכנים הנלמדים בה".

חוה ראובני: תקנה 213 זה מה שמכונה קורס רענון כאשר נהגים בשנה החמישית צריכים לעבור איזושהי השלמה.

אופיר אקוניס: מהמועד בו הם קיבלו את הרשיון.

חוה ראובני: נכון.

חוה ראובני: כאן אנחנו מוציאים מגדר הקורסים האלה את מי שיש לו רק רשיון נהיגה לטרקטור, וזאת משתי סיבות: האחת, התכנים בכלל לא מתאימים.

חוה ראובני: הקורס הזה בנוי ומיועד למי שנוהג בכביש.

חוה ראובני: שנית, מי שמגיע לחמש שנים עם רשיון לטרקטור בלבד ולא הוציא רשיון פרטי בדרך, האוכלוסייה הזאת, כמעט באופן מוחלט, היא אוכלוסיית ה עובדים הזרים בענף החקלאות.

אבי קרמר: איך העובדים הזרים האלה ידעו עכשיו להבדיל בין טרקטור לטרקטורון?

אבי קרמר: אני לא המצאתי את זה אלא קראתי את זה עכשיו.

אבי קרמר: הם יוציאו רשיון על טרקטור במדינת ישראל ואיך העובדים הזרים האלה ידעו להבדיל בין טרקטור לבין טרקטורון?

חנן אהרן: מי שמעסיק אותם ידע.

חוה ראובני: מי שהוציא לו את הרשיון על הטרקטור ורוצה שהוא ינהג בטרקטורון, יעזור לו גם בשלב הזה.

אופיר אקוניס: האם הם ביקשו רשיון מספר 2? הם לא מבקשים רשיון כזה.

חוה ראובני: לא.

חוה ראובני: הדבר השני הוא שבתקנה 213, קורס רענון כולל חובת נוכחות של 80 אחוזים בקורס.

אופיר אקוניס: קודם לא היה פחות זמן?

חוה ראובני: פעם לא הייתה חובת נוכחות.

אופיר אקוניס: קורס הרענון היה בשנה השלישית לקבלת הרשיון.

חוה ראובני: הזזנו את זה כי כמעט לגבי כולם זה היה בזמן השירות הצבאי וכולם ביקשו דחיות, כך שממילא היינו צריכים לדחות את זה.

אופיר אקוניס: נכון.

חוה ראובני: לכן זה הועבר לשנה החמישית.

אופיר אקוניס: בסדר.

אופיר אקוניס: זה 17 פלוס שלוש.

אופיר אקוניס: אני עשיתי את זה בשנה השלישית, אם אני לא טועה.

אופיר אקוניס: אתם אומרים כאן 80 אחוזי נוכחות?

חוה ראובני: יש חובת נוכחות של 80 אחוזים.

חוה ראובני: אנחנו רוצים לאפשר לחריגים שלא להיות מחויבים בקורס.

אופיר אקוניס: מי הם?

חוה ראובני: ראשית, אנשים שיש להם מגבלות רפואיות קשות, מגבלות רפואיות שלא מאפשרות להם להיות נוכחים בקורס.

חוה ראובני: שנית, אנשים שהם דוברי שפות זרות.

חוה ראובני: אנחנו מקיימים את הקורס במספר שפות, אבל לא בכל השפות הקיימות.

אופיר אקוניס: באיזה שפות מקיימים את הקורס?

חנן אהרן: עברית, ערבית ואנגלית.

חנן אהרן: יש דוברי צרפתית, יש דוברי ספרדית, עולים חדשים אחרים, ואי אפשר לארגן קבוצה של שלושים או עשרים אנשים כאלה.

חנן אהרן: לכן הם באים ויושבים בכיתה כי אין לנו אפשרות לפטור אותם אבל הם סתם נוכחים במקום והנוכחות הזאת מיותרת.

אופיר אקוניס: לכן אתה פוטר אותם?

חנן אהרן: לא.

חנן אהרן: אנחנו פוטרים אותם מחובת נוכחות אבל נחייב אותם, וזה נאמר בתקנה, ללמוד את החומר בשפתו כשהוא מתורגם בבית והוא יבוא לבחינה בסוף.

חוה ראובני: ילמד באופן אחר.

חנן אהרן: הוא לא חייב להיות נוכח בכיתה כדי ללמוד את החומר.

חנן אהרן: הישיבה בכיתה מיותרת לגביו כי הוא לא לומד ממנה כלום.

אופיר אקוניס: למה?

אופיר אקוניס: תמרורים.

חנן אהרן: לכן הוא לומד את זה בבית ואני בוחן אותו בסוף.

חוה ראובני: לכן כתבנו ובלבד שתורה על תנאים לפטור שיבטיחו שהוא ילמד באופן אחר את התכנים.

אופיר אקוניס: אני חושב שזה קצת מוזר.

אופיר אקוניס: אני חושב שקורס רענון הוא חשוב.

אופיר אקוניס: מה זה הוא ילמד בבית?

חוה ראובני: הוא ייבחן.

חוה ראובני: אנחנו פטרנו אותו רק מהנוכחות ולא מעמידה בבחינה.

חנן אהרן: ממילא כשהוא נוכח, הוא לא לומד כי הוא לא יכול ללמוד גם אם הוא רוצה.

חנן אהרן: המצב שיאפשר לנו לתת לו ללמוד באופן עצמאי ולבחון אותו בשפתו, לפחות יצא מזה משהו.

אבי קרמר: אני חייב לומר כמה דברים.

אבי קרמר: ראשית, קורס הרענון במהותו, הזמן שהוא מתבצע, הוא בעייתי.

אבי קרמר: אני חושב שצריך לרענן את אימא שלי ולא לרענן בחור צעיר שזה עתה סיים את לימודי הנהיגה שלו.

אבי קרמר: אם לימודי נהיגה הם לא מספיקים, זה השינוי שאנחנו רוצים להוביל בנושא בתי הספר לנהיגה, ואז קורס הרענון מתייתר.

אבי קרמר: אם רוצים לגעת בקורס הרענון, צריך לרענן את אותם אלה שתעבור בכביש ותראה אותם שכאשר הם רואים נתיב מתחלף, הם עומדים שעות ולא יודעים מה לעשות.

אופיר אקוניס: גם לא כל הצעירים מבינים את זה.

אופיר אקוניס: אני חושב שאימא שלי מבינה את זה יותר מנהג צעיר אבל יכול להיות שאימא שלי צעירה מאימא שלך.

אבי קרמר: יכול להיות.

אבי קרמר: אני אומר שקורס הרענון נולד באיזשהו חטא.

אבי קרמר: אני זוכר אותו כי גם ביני לבינך כנראה יש הפרש בגיל.

אבי קרמר: הקורס הזה נולד בחטא כי הקורס הזה היה אמור לתת אחת לחודש רשיון שכל התקנות שאנחנו עוברים כאן, אחת לעשר שנים, אחת לעשרים שנים, כאשר יש כאן תקנות שמתקנים ומשנים חוקים, ואנשים לא מודעים להם.

אבי קרמר: להפך, לגבי אותם צעירים שאמורים לקבל בבתי הספר לנהיגה את ההכשרה, וזה השינוי שאנחנו אמורים להציג בזמן הקרוב, קורס הרענון עצמו אמור לזוז ואמור לקחת את אלה שבאמת רחוקים מלימוד הנהיגה שלהם ולא קרובים ללימוד הנהיגה שלהם.

אופיר אקוניס: הייתה התקדמות.

אופיר אקוניס: קודם כל, הם שינו משלוש שנים לחמש שנים.

אופיר אקוניס: אני עשיתי את הקורס אחרי שלוש שנים.

אופיר אקוניס: אני מבין שיש הידברות בין מורי הנהיגה למשרד התחבורה.

אבי קרמר: על נושא הלימוד.

אופיר אקוניס: כאשר תגיעו להבנות בנושא הלימוד, אולי זה יהיה חלק מהמסקנות.

אופיר אקוניס: גולן, אתה מייצג את מורי הנהיגה, נכון?

אבי גולן: כן.

אופיר אקוניס: אני מציע לאשר את התקנה כאשר במסגרת ההידברות תגיעו למר יצחקי.

אופיר אקוניס: אני חושב שההערה היא נבונה.

אופיר אקוניס: אתם באים עם איזושהי מסקנה כוללת בהידברות עם מורי הנהיגה.

אופיר אקוניס: כמה זמן הקצבתם להידברות הזאת?

חוה ראובני: איזו הידברות?

חוה ראובני: זאת חקיקה ראשית.

אבי קרמר: אנחנו מקווים שאנחנו בסוף שלה.

אופיר אקוניס: כמה זמן היא נמשכת?

אבי גולן: הרבה זמן.

אופיר אקוניס: אני קצת אופטימי כהרגלי, אבל האם לדעתכם אני אוכל בתחילת מושב החורף לקבל אותה?

חוה ראובני: אנחנו מקווים.

חוה ראובני: אנחנו מקווים להגיע לוועדת שרים לחקיקה.

אופיר אקוניס: למרות כל הפסימיות שאני שומע מסביב, אני יותר אופטימי וזה בכלל ובאופן כללי.

אופיר אקוניס: לכן גם בעניין הזה אני אופטימי.

אופיר אקוניס: אני לא חושב שצריך כל דבר להכניס למרה שחורה ולצייר הכל כסופו של העולם.

אופיר אקוניס: צריך להירגע קצת, לשמור על קור רוח ולעשות דברים בשיקול דעת.

חוה ראובני: זה תיקון חקיקה ראשי ויש קשיים משפטיים מסוימים.

חוה ראובני: לכן היה מהלך ארוך מול משרד המשפטים.

חוה ראובני: אנחנו מקווים להגיע לוועדת שרים לחקיקה עוד במושב הנוכחי ואז במושב החורף נוכל לדון בזה.

אופיר אקוניס: אני מודיע לכם שככל שזה יאושר במהירות בוועדת שרים לחקיקה ויעבור את הקריאה הראשונה, אנחנו נקדים ונעלה את הדבר בתחילת המושב כי זה דבר חשוב.

אופיר אקוניס: אני מבין ממורי הנהיגה שההידברות היא לא קצרה.

חוה ראובני: שנים רבות.

אבי גולן: חמש שנים.

אופיר אקוניס: גם התכנים, גם מועד הרענון ואני מבין שיש שם עוד סוגיות שעולות.

אבי גולן: אנחנו בשלבי סיום.

אופיר אקוניס: אמרת לי את זה בסוף השבוע.

אופיר אקוניס: תודה.

אופיר אקוניס: אנחנו נאשר את זה כך.

ניר ימין: בפסקה (1) בתקנה 213, בפסקה המוצעת, מתנים לפי תקנה 179.

ניר ימין: כלומר, לא רק טרקטורון יהיה פטור מההזמנה הזאת של רשות הרישוי אלא כל מי שיש לו דרגה 1.

חוה ראובני: דרגה 1, שזה טרקטור, זאת מכונה ניידת.

ניר ימין: מלגזה.

חוה ראובני: זה סוג של מכונה ניידת.

ניר ימין: אבל עד היום לכאורה, לפי נוסח התקנה, כן היו מזמינים אותם.

חוה ראובני: נכון.

ניר ימין: אם כן, גם הם פטורים.

חוה ראובני: כן.

חוה ראובני: כל מי שאין לו אופנוע או פרטי ומעלה, יהיה פטור.

ניר ימין: בפסקה (2), המגבלה הגופנית צריכה להיות מגבלה קבועה או זמנית?

ניר ימין: כלומר, יכול להיות שאדם עבר איזושהי תאונה והוא לא יכול להגיע ביום שבו קראו לו.

חנן אהרן: לא מדובר על מגבלה קבועה.

חנן אהרן: היה מקרה של מישהי שלא יכלה לשבת באופן פיזי והיא הביאה מזרון לכיתה.

אופיר אקוניס: אז היא בוודאי לא יכולה לנהוג.

חנן אהרן: אנחנו דיברנו על מקרים כאלה.

אופיר אקוניס: אם הגברת לא יכולה לשבת בכיתה, הכוונה היא שהיא לא יכולה לשבת גם על מושב ליד ההגה.

חנן אהרן: אולי שעה מותר לה, אבל ארבע שעות אסור לה.

אופיר אקוניס: זה משהו מוזר מאוד.

אופיר אקוניס: אני חושב שהיועץ המשפטי צודק.

אופיר אקוניס: מדובר על מגבלה גופנית זמנית ואז אתה פשוט דוחה אותו לקורס הבא.

אופיר אקוניס: אני חושב שהקורסים האלה הם חשובים.

חנן אהרן: לדחות אני יכול גם היום.

אופיר אקוניס: אם יש לה מגבלה גופנית קבועה, גם אין לה רשיון ואז ודאי שהיא לא מוזמנת לקורס הרענון וכדומה.

חוה ראובני: כתוב כאן שאין הוא מסוגל להשתתף עקב מגבלה גופנית.

חוה ראובני: מי שיש לו בעיה שנמשכת שלושה חודשים, לא יקבל את הפטור הזה אלא ידחו לו את מועד הקורס.

ניר ימין: מגבלה קבועה שבכל זאת מאפשרת לו לנהוג.

חוה ראובני: כן.

חוה ראובני: דוקטור גור-אריה מומחה בהתאמת כלי רכב ואביזרים שיאפשרו לאנשים עם מגבלות גופניות, אפילו חמורות ביותר, לנהוג.

ניר ימין: השאלה השנייה היא האם מדובר רק על מגבלות גופניות או על מגבלות נפשיות שיכולות להגביל.

ניר ימין: יכול להיות שאדם לא יכול להגיע בגלל איזושהי מגבלה נפשית שלו ובכל זאת הוא יכול לנהוג?

ניר ימין: יש דבר כזה?

חוה ראובני: אני מתקשה לתאר לעצמי סיטואציה.

חוה ראובני: אני מניחה שאם ייוודע לנו בדרך כלשהי על מישהו שיש לו מגבלות שאנחנו לא ידענו עליהן, אנחנו גם נפנה למכון הרפואי לבטיחות בדרכים כדי שיבחן את הכשירות לנהיגה.

חוה ראובני: זה אמור לגבי מי שישלח לנו מסמכים בבקשת פטור ונראה את המגבלות שאנחנו לא יודעים עליהן.

אופיר אקוניס: כאן לא כתוב שבסוף הוא צריך לעבור את המבחן.

ניר ימין: זאת הייתה ההערה הבאה שלי.

אופיר אקוניס: זה חייב להיות כתוב.

אופיר אקוניס: אנחנו נסכם את זה בצורה הזאת.

ניר ימין: לכאורה זה עולה מנוסח התקנה, אבל זה לא ברור.

אייל מליוב: לפני כשנה הגיע אלי בחור עם רשיון נהיגה, השתתף בקורס אבל הוא חירש.

אופיר אקוניס: אז הוא פטור.

אייל מליוב: אבל הוא הגיע לקורס.

אופיר אקוניס: לא מונעים ממנו מלבוא לקורס, אבל נותנים לו פטור.

חנן אהרן: זה העניין הזה שעכשיו יפטור אותו.

חנן אהרן: אלה התנאים עליהם מדברים.

אופיר אקוניס: זה בסדר.

אופיר אקוניס: אם הוא חירש, הוא לא שומע אבל בכל זאת הוא צריך לעבור את המבחן.

אופיר אקוניס: אני שואל את משרד התחבורה איפה זה כתוב כך שזה יהיה ברור.

חוה ראובני: תקנה 213(א) מחייבת לעבור קורס ולעמוד בהצלחה במבחן בסופו של הקורס.

חוה ראובני: תקנת משנה (ב) מחייבת נוכחות מינימום.

חוה ראובני: אנחנו פוטרים אותו רק מהנוכחות שבתקנת משנה (ב) אבל לא מהמבחן.

חוה ראובני: לא פטרנו אותו משום דבר שכתוב בתקנת משנה (א).

אבי קרמר: מה עם התשלום?

אבי קרמר: אם הוא עושה מבחן, תבוא המכללה ותאמר לו שהוא ישלם על הקורס כולו, אבל למה שישלם?

אופיר אקוניס: התשלום הוא עבור הקורס או עבור המבחן?

ניר ימין: זאת אגרה?

חוה ראובני: זאת לא אגרה.

חוה ראובני: זה מחיר בפיקוח.

חוה ראובני: המחיר הוא מעוגן בצו פיקוח והוא לא משולם לכיסה של המדינה אלא הוא משולם לכיסו של הזכיין שנבחר במכרז לבצע את הקורסים.

אופיר אקוניס: עם כל הכבוד, בא עולה מצרפת שלא מבין עברית, הוא עשיר מאוד והוא קנה סוויטות בחוף תל אביב או אשדוד או נתניה, אתם פוטרים אותו מהתשלום כי הוא לא מבין את השפה?

אופיר אקוניס: יש כאן משהו אנטי חברתי.

חוה ראובני: לא, אבל הוא מקבל שירות בחוץ.

אופיר אקוניס: לא.

אופיר אקוניס: אם הוא לא יהיה בקורס?

אופיר אקוניס: הוא יבוא ויאמר בצדק שהוא לא צריך לשלם על הקורס אם הוא לא משתתף בו.

חוה ראובני: בימים אלה אנחנו יוצאים למכרז חדש לבחירת זכיינים חדשים והמכרז ממש עומד להתפרסם.

חנן אהרן: הוא כבר פורסם.

חוה ראובני: בסדר, פורסם.

חוה ראובני: אנחנו יכולים במסגרת הזאת לדאוג לתעריף מיוחד לאלה שעושים רק בחינה.

אופיר אקוניס: זה יבוא לידי ביטוי במכרז?

חוה ראובני: בצו פיקוח.

חוה ראובני: הכל מעוגן בצו פיקוח.

אופיר אקוניס: בסדר.

אופיר אקוניס: זה לא שייך לתקנות האלה.

חוה ראובני: לא.

חוה ראובני: זה בצו פיקוח.

אופיר אקוניס: את הדבר הזה אתם חייבים להסדיר כי אחרת יש כאן משהו בלתי הגיוני.

ניר ימין: כפי שהתקנה מנוסחת, המשרד אומר שהפטור הוא רק מהנוכחות ובכל מקרה את ההשתלמות הם חייבים לעבור, גם אלה שפטורים.

חוה ראובני: כן.

אופיר אקוניס: אני שואל אותך אם זה מובן מהניסוח.

ניר ימין: כן.

אופיר אקוניס: שמעתי את הממשלה ואני סומך עליה.

ניר ימין: אכן כתוב שרשות הרישוי רשאית לפטור בעל רשיון נהיגה מנוכחות ואחר כך נאמר: ובלבד שיהיו תנאים לפטור.

ניר ימין: כלומר, הפטור מתייחס לאותה נוכחות שהם רשאים לפטור אותו ממנה.

ניר ימין: אין סמכות לפטור אותו מהבחינה.

אופיר אקוניס: בסדר.

אופיר אקוניס: תקנה 6 – אושרה

חוה ראובני: 7.

חוה ראובני: תיקון תקנה 225 בתקנה 225(א)(2) לתקנות העיקריות, אחרי "באותו בית ספר", יבוא "או על שם חברת החכר ובלבד שהחוכר הוא המבקש או מורה מוסמך המלמד באותו בית ספר ופרטיו יירשמו ברשיון הרכב".

לאה ורון: זה לא רק פרטי אלא גם דוושות וברקסים.

חוה ראובני: זה כמובן כי זה המבנה של הרכב.

חוה ראובני: זה ממילא קיים.

לאה ורון: הכל יותקן ברכב הליסינג.

חוה ראובני: בוודאי.

אופיר אקוניס: חברות הליסינג הסכימו?

חוה ראובני: כן.

אבי קרמר: הדבר היחידי שלא ברור לי זה למה שינוי בעלות.

אבי קרמר: אם המורה רשום, למה שהרכב, אם הוא אצל אדם פרטי, זה כאילו יהיה יד ראשונה.

אופיר אקוניס: שינוי בעלות, זאת תקנה 8, תיקון תקנה 287א.

ניר ימין: מתי הפרטים צריכים להירשם?

ניר ימין: אני חושב שצריך לומר שהפרטים נרשמו ברשיון הרכב.

ניר ימין: כלומר, שהוא מגיע כבר כשזה רשום.

ניר ימין: זה אמור להיות בעבר – לא יירשמו אלא נרשמו.

חוה ראובני: כן.

אופיר אקוניס: קיבלנו את התיקון – "נרשמו" במקום "יירשמו".

אופיר אקוניס: תקנה 7 – אושרה

חוה ראובני: 8.

חוה ראובני: תיקון תקנה 287א בתקנה 287א לתקנות העיקריות, בסופה יבוא: "לעניין תקנה זו, יראו שינוי בפרטי החוכר כאמור בתקנה 225(א)(2) כשינוי רישום בעלות".

חוה ראובני: כיום אנחנו דורשים לאשר העברת בעלות ברכב לימוד נהיגה וזאת על מנת לוודא שאם הקונה הוא לא מורה לנהיגה, יפורקו האביזרים וישונה סיווג הרכב.

חוה ראובני: עכשיו אנחנו אומרים שבמצב שבו הרכב הוא רכב ליסינג שמשמש להוראת נהיגה, אנחנו נפקח גם על שינוי החוכר, היה והרכב עובר מחוכר אחד לאחר.

חוה ראובני: זאת לא העברת בעלות ולא קבענו שזאת העברת בעלות אלא רק שלעניין הצורך של האישור של רשות הרישוי לשינוי, יראו את שינוי החוכר כהעברת בעלות לעניין הצורך של אישור רשות הרישוי.

לאה ורון: מי שיקנה רכב לאחר מכן ידע שהוא רוכש רכב שהיה בהחכר של חברת ליסינג?

חוה ראובני: כן.

חוה ראובני: אנחנו נרשום מקוריות של לימוד נהיגה כמו שזה היום ברכב שהוא בבעלות המורה או בבעלות בית הספר.

חנניה אפנג'ר: המקוריות לא יורדת לעולם.

חנניה אפנג'ר: המקוריות רשומה באופן קבוע.

אבי קרמר: אני רוצה להבין.

אבי קרמר: אנחנו ניקח את הרכב מחברת הליסינג וכאשר נמכור אותו לחברת הליסינג, הוא יהיה כבר יד שנייה או יד שלישית?

חוה ראובני: כאשר מוכרים אותו, לא השתנה כלום.

אבי קרמר: למעשה מי שיקנה אותו בפעם הראשונה, הוא יהיה בעלות שנייה?

חוה ראובני: כן.

אבי קרמר: בוודאות?

חוה ראובני: הדבר היחידי שהתיקון הזה בא לומר זה שהיה ומורה לנהיגה אחד, בלי העברת בעלות, החוכר משתנה, גם שינוי החכירה הזה צריך לעבור אישור של רשות הרישוי בדיוק כמו מכירה.

חוה ראובני: אנחנו לא מתערבים כאן בהעברת הבעלות עצמה שהיא בתקנה 284 אלא רק בצורך באישור רשות הרישוי לשינוי שם החוכר שמופיע.

אבי קרמר: זאת אומרת, למעשה כאשר יבוא רשיון הרכב הזה, ההחכר, יהיה כתוב שהוא בית ספר לנהיגה אבל זאת תהיה יד ראשונה.

חוה ראובני: נכון.

אבי קרמר: אם כן, אין בעיה.

ספי דיין: אני פונה לעוזי יצחקי בנושא הזה.

ספי דיין: אם במסגרת הזאת יש פתרון גם לחקלאות, אני מאוד אשמח.

ספי דיין: הייתה לנו בחקלאות בעיה.

ספי דיין: חלק גדול מבתי הספר שלנו הם בתי ספר ציבוריים, או של הקיבוץ, או של כפר הנוער החקלאי במסגרת מינהל החינוך ההתיישבותי של משרד החינוך, או המועצה האזורית, ושם הייתה דרישה שהטרקטור יהיה טרקטור שרשום על שם בית הספר.

ספי דיין: יש לנו בעיה עם זה כי אם למועצה האזורית יש בית ספר, זה לא בית ספר שכל השנים מלמד תלמידים לנהוג על טרקטורים אלא הוא מלמד שלושה-ארבעה קורסים בשנה ואי אפשר שיהיה טרקטור שרשום רק על שמו, מה גם שהטרקטור הזה גם עוסק בעיסוקים אחרים כמו עבודה במועצה האזורית.

ספי דיין: זה טרקטור שעל פי התקנות הוא בהחלט מתאים ללימוד שהוא צריך לעשות.

ספי דיין: כנ"ל בקיבוצים.

לאה ורון: מה הבקשה?

ספי דיין: אני מבקש שתהיה אפשרות שטרקטור לא ישמש רק את בית הספר אלא יוכל לעסוק גם בעיסוקים אחרים.

ספי דיין: גם אם הוא לא רשום באופן מוחלט רק על שם בית הספר, אני מבקש שהבעלות שלו לא תהיה רק של בית הספר.

חנניה אפנג'ר: התקנה היום כוללת גם טרקטורים.

חנניה אפנג'ר: זה רכב להוראת נהיגה ולא משנה.

ניר ימין: בהמשך להערתה של מנהלת הוועדה, אולי כדאי לכתוב, כדי להבהיר שבאמת זה לעניין התקנה הזאת, בלי לגרוע מהאמור, ואז להפנות לאותה תקנה שמדברת על העברת הבעלות.

אופיר אקוניס: בסדר.

אופיר אקוניס: זה יתווסף.

ניר ימין: בסיפא של התקנה המוצעת, אני חושב שבמקום "כשינוי רישום בעלות" צריך להיות "כשינוי בעלות ברכב".

ניר ימין: זה מה שאומרת הרישא של 287א.

חוה ראובני: לא יאושר רישום שינוי בעלות.

חוה ראובני: נשארתי עם אותו נוסח.

ניר ימין: לא, אבל אומרים שיראו שינוי כשינוי בעלות, וצריך להיות - ברכב.

לאה ורון: הוא מבקש להוסיף את המילה "ברכב".

חוה ראובני: בסדר.

אופיר אקוניס: הוספנו.

אופיר אקוניס: בכפוף לשני השינויים ושתי ההערות, גם שלכם וגם ההסכמות של הממשלה וההערות של היועץ המשפטי, אני מאשר את תקנה 8, תיקון סעיף 287א.

אופיר אקוניס: תקנה 8 – אושרה

חוה ראובני: 9.

חוה ראובני: תחילה תחילתן של תקנות 1 ו-5 ביום ה-1 בינואר 2011 ותחילתן של תקנות 2 עד 4, 30 ימים מיום פרסומן של תקנות אלה.

אופיר אקוניס: אם כן, השינוי היחיד הוא ה-1 בינואר 2011.

אבי קרמר: מה עם תקנה 7 ו-8?

חוה ראובני: עם הפרסום.

חוה ראובני: מיד עם הפרסום.

חוה ראובני: אם לא אמרנו כלום, ביום שזה מתפרסם זה בתוקף.

אופיר אקוניס: תקנה 9 – אושרה אם כך, אנחנו אישרנו את כל התקנות.

אופיר אקוניס: אני מאוד מודה לכם.

אופיר אקוניס: תודה.

אופיר אקוניס: הישיבה הזאת נעולה.